**FAGNASTØL**

Fagnastøl er fjellstølen til bruka på Seim. På Fagnastøl var der ikkje træe (teig) Tydinga av namnet Fagnastøl ligg i sjølve namnet: *fin og god støl*. Her inne støla dei seks veker, oftast ut august månad. Fagnastøl ligg inst i botnen på Seimsdalen, og det er bratte lier mot Stavaskard og Ennenuten. Elles er det ope lende heimover dalen. Budeiene ville vera lengst mogeleg på Fagnastøl. Her var det lettare å halde auga med kvar budskapen dro om morgonen, men oftast kom dei heim til kvelds sjølve.

På selsbøen er der mange tufter som fortel at sela har vorte flytta på. Likevel hadde ein ingen tradisjon om at det var skredfåre her inne. Det fikk me til gangs røyna i januar 1993, då alle sela på Fagnastøl vart tekne av ei kjempestor snøskreda og sopte av tuftene. Det var lite som kunne nyttast av det ein fann att. Det meste var knust til pinneved. Denne lagnaden fekk alle sela. Raset kom ovanfrå Stavaskard- Strutseggaområdet og var fleire hundre meter breitt. I vekene etterpå kunne ein tydeleg sjå risset etter skavlkanten som det losna frå. Raset hadde kome med veldig kraft og sopt med seg alt som kom i vegen. Deler av stølshusa fann me att på andre sida av elva.

Med kløvhest heimanfrå rekna dei innpå tre timar til Fagnastøl i eldre tid.

I Seldalen, eit godt stykke innanfor Fagnastøl er det vister etter ei gammal hustuft, men uvisst til kva føremål. Under Kvannskårnuten, attmed Mjølsetebotnane heiter det Tuftene. Der er det og restar etter hustufter. Segna seier at framande tok seg rett til å støla her, men at dei vart jaga derifrå.

God tur!

Granvin turlag

Kjelde: «*Stølane i Granvin» av Torbjørn Seim og lokalkjende.*